Кавказ Ищхъэрэм къакIуэ туристхэр процент 25-кIэ нэхъыбэ хъуащ
Гъэ къэс нэхъыбэ мэхъу Кавказ Ищхъэрэ турист кластерым и курортхэм зыщызыгъэпсэхухэм я бжыгъэр. Нэгъабэрей лэжьыгъэм кърикIуахэр къызэрабжыжам къигъэлъэгъуащ 2017 гъэм елъытауэ ди деж къакIуэ туристхэм Iыхьэ плIанэ хуэдизкIэ къызэрыхэхъуар.
УФ-м и Федеральнэ Зэхуэсым ФедерацэмкIэ и Советым и зэIущIэм Правительствэм щыхухаха зэманым хиубыдэу къыщыщыпсалъэм Урысей Федерацэм Кавказ Ищхъэрэм и IуэхухэмкIэ и министр Чеботарёв Сергей къигъэлъэгъуащ 2018 гъэм къриубыдэу ди щIыналъэм цIыху мин 730-м щIигъум зэрызыщагъэпсэхуар.
«ИлъэсыщIэ махуэхэм «Архъыз», «Iуащхьэмахуэ» курортхэм турист мин 91-рэ щыIащ. Апхуэдэу Шэшэн Республикэм «Ведучи» курортыщIэр къыщызэIуахащ», — жиIащ абы.
Министрым къыхигъэщхьэхукIащ курортхэм зэпымыууэ зрагъэужьын папщIэ Урысейм и Правительствэм и унафэкIэ гъэ къэс бюджет инвестицэхэр къызэраутIыпщынур. Абы къыдэкIуэу Кавказ Ищхъэрэм и турист кластерым зегъэужьынымкIэ проектыр гъэзэщIэным бюджетым щымыщ ахъшэ куэди трагъэкIуэдэнущ. «ИщхьэкIэ къыщызгъэлъэгъуа курортищми 2018 гъэм яхузэфIэ-кIащ уней мылъкуу къагъэсэбэпым хагъэхъуэн икIи ахэр зыгъэпсэхупIэхэм я инфраструктурэр егъэфIэкIуэным хуэгъэзауэ къагъэсэбэп», — жиIащ Чеботарёв Сергей.
Докладым IупщIыу къыхэщащ ди щIыналъэм и экономикэм зегъэужьынымкIэ туризмэр хэкIыпIэ нэхъыщхьэхэм зэращыщыр, абы къыхэкIыу Урысейм Кавказ Ищхъэрэм и IуэхухэмкIэ и министерствэм а IэнатIэм зэпымыууэ и нэIэ зэтригъэтынур. «2019 гъэм ди мурадщ Ингуш Республикэм щыIэ «Армхи» курортым зегъэужьынымкIэ, апхуэдэу Дагъыстэн Республикэм тенджыз Iуфэм Iут и курортыр зэтегъэувэнымкIэ концепцэхэр пхыдгъэкIыну. Осетие Ищхъэрэм — Алание Республикэм егъэхьэзыр «Мамисон» турист рекреацэ комплексыр зи лъабжьэ экономикэ щIыналъэ хэхар зэтегъэувэжыным ехьэлIа проектыр икIи а мурадыр къэралым и президентым къыддиIыгъащ», — жиIащ и псалъэр щиухым министрым.
Кавказ Ищхъэрэм апхуэдэу щагъэзэщIэнущ илъэс псом лажьэ курортхэр къызэгъэпыщыным теухуауэ Урысейм и Правительствэм и УнафэщIым къигъэува къалэныр. ЩIыналъэм туризмэм и лъэныкъуэкIэ иIэ хэкIыпIэхэр зэгъэуIуауэ къэгъэсэбэпа хъун папщIэ Урысейм Кавказ Ищхъэрэм и IуэхухэмкIэ и министерст-вэм игъэхьэзыращ 2035 гъэм нэсыхукIэ Кавказ Ищхъэрэ Федеральнэ округым туризмэм зыщегъэужьынымкIэ стратегием и проектыр. А документыр УФ-м и Правительствэм хуагъэхьащ икIи ар мы гъэм къриубыдэу къащтэну щогугъ.
«Кавказ Ищхъэрэм и курортхэр» акционер зэгухьэныгъэм
и пресс-IуэхущIапIэ.
